Накта бал

жөнүндө жобого

4-тиркеме

**Балга ветеринардык-санитардык экспертиза жүргүзүү**

**эрежелери**

1. **Жалпы жоболор**

1. Бал Накта бал жөнүндө жобонун талаптарына ылайык милдеттүү ветеринардык-санитардык экспертизадан өтүшү керек.

2. Балга ветеринардык-санитардык экспертизаны ветеринардык-санитардык экспертизанын аккредиттелген лабораториясынын адистери жүргүзөт.

**2. Ветеринардык-санитардык талаптар**

3. Ээсинде бал челектин ветеринардык-санитардык паспорту бар болсо, бал ветеринардык-санитардык экспертизага алынат. Балды райондун чегинен тышкары сатууда – ветеринардык күбөлүк болушу керек.

4. Балды өндүрүүчүлөр сатуу үчүн балды саламаттык сактоо жаатында ыйгарым укуктуу орган тарабынан уруксат берилген материалдардан жасалган таза идиштерде алып келүүгө тийиш. Кир же жогорудагы талаптарга ылайык келбеген идиштеги бал экспертизадан өтпөйт.

5. Бал экспертизага сотонун аянтынын үчтөн эки бөлүгүнөн кем эмес чапталып кабыл алынат. Сотолор бир өңчөй ак же сары түстө болушу керек.

**3. Сынамдарды тандоо**

6. Талдоо үчүн сынамдар ветеринардык-санитардык экспертиза жүргүзүүчү аккредиттелген лабораториянын жумушчулары балдын ээсинин катышуусунда бекитилген методдорго ылайык тандап алат.

7. Майда идишке куюлган балды ветеринардык-санитардык экспертиза жүргүзүүчү аккредиттелген лабораторияда изилдөө үчүн балдын ар бир партиясынан 1-таблицада көрсөтүлгөн санда таңгактар тандап алынат.

1-таблица. Майда идишке куюлган балдын тандап алынуучу таңгактоо бирдиктеринин саны, дааналап, кем эмес

|  |  |
| --- | --- |
| Партиядагы таңгактоо бирдиктеринин саны (коробка, ящик) | Тандап алынуучу таңгактоо бирдиктеринин саны |
| 1 | 1 |
| 2 | 2 |
| 3төн 20га чейин | 3 |
| 21ден 30га чейин | 4 |
| 31ден 40ка чейин | 5 |
| 41ден 50гө чейин | 6 |
| 61ден 80ге чейин | 8 |
| 81 жана андан жогору | 10% |

8. Ар бир таңгактоо бирдигинен 2-таблицада көрсөтүлгөн санда продукция бирдиктери тандалып алынат.

2-таблица. Тандалып алынуучу продукциянын бирдик саны

|  |  |
| --- | --- |
| Продукциянын бирдигиндеги балдын нетто салмагы, г | Тандап алынуучу продукциянын бирдик саны, дааналап, кем эмес |
| 50гө чейин | 20 |
| 100 | 10 |
| 150 | 7 |
| 200 | 5 |
| 250 жана 300 | 4 |
| 350 жана 450 | 3 |
| 500 жана 900 | 2 |
| 1000 жана андан жогору | 1 |

9. Алкактагы балдын сынамдары 5x5 см өлчөмүндөгү сото алкагынын ар бир бешинчисинен тандап алынат. Алкактардан алынган сото балдын сынамдары ошол эле өлчөмдө ар бир таңгактан алынат.

10. Балдын тандап алынган бардык сынамдарына мөөр басылат, жарымы ветеринардык-санитардык экспертиза жүргүзүүчү аккредиттелген лабораторияга жөнөтүлөт, ал эми экинчиси өндүрүүчүдө изилдөөнүн жыйынтыктары алынганга чейин (контролдоо катары) сакталып турат.

11. Сынамдарды тандап алуу үчүн идиш санитардык талаптарга жооп берип, айнек, кабыктуу тыгындар же буралуучу капкактар менен жабылышы керек.

**4. Ветеринардык-санитардык экспертизаны жүргүзүү тартиби**

12. Балдын коопсуздук талаптарын аныктоо үчүн ветеринардык-санитардык экспертиза жүргүзүүчү аккредиттелген лаборатория төмөнкү көрсөткүчтөр боюнча изилдөө жүргүзөт:

1) органолептикалык маалыматтар (түсү, жыты, даамы, консистенциясы жана кристаллдашуусу);

2) суунун массалык үлүшү;

3) оксиметилфурфуролдун (ОМФ) болушу;

4) диастаздык (амилаздык) активдүүлүк;

5) гүлдүн чаңчасын аныктоо;

6) жалпы кычкылдуулугу;

7) кантты калыбына келтирүүчү массалык үлүшү;

8) сахарозанын өлчөмү (көрсөткүчтөр боюнча);

9) механикалык аралашмалардын болушу (көрсөткүчтөр боюнча);

10) радиоактивдүү заттардын камтылышы.

13. Аталган көрсөткүчтөр боюнча изилдөөлөр стандарттарда баяндалган методдор боюнча жүргүзүлөт, анын тизмеси Кыргыз Республикасынын стандартташтыруу боюнча ыйгарым укуктуу органы тарабынан бекитилет.